**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.10.2022, ora 08.00 – 17.10.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.10.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Vișeu, Iza, Someș, Crișuri, Mureș, Bega, Timiș, Bârzava, Buzău, Trotuș, Moldova, Suceava, bazinul superior și mijlociu al Bistriței, unde au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Someș (exceptând Lăpușul), Crișuri, Mureș, Bega, Bârzava, Moravița, bazinul superior și mijlociu al Jiului, Bistriței, bazinele superioare ale Oltului, Argeșului, cursul mijlociu și inferior al Timișului, cursul superior al Trotușului și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Râmnicu Sărat, Bârlad şi Jijia.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera și Cerna, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.10.2022 **a fost** î**n scădere, având valoarea de 3600 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectorul Gruia-Grindu, staţionare la Isaccea şi în creștere uşoară la Tulcea.

**Debitul la intrarea în ţară** (secţiunea Baziaş) **va fi** **în scădere (3300 m3/s).**

Pe tot sectorul din aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș 16.0 mc/s;

-r. Dâmbovița: ac. Văcărești : 3.5 mc/s;

-CA2 : 2 mc/s;

-Der. Mircea Vodă: 1.5 mc/s.

**2.** **Situaţia meteorologică în intervalul 16.10.2022, ora 08.00 –17.10.2022, ora 06.00**

**În ţară,** vremea a fost frumoasă, dar rece dimineața și noaptea în sudul, estul și parțial în centrul teritoriului. Cerul a fost mai mult senin, iar vântul a suflat slab și moderat, cu ușoare intensificări în sudul Banatului și în extremitatea de est a teritoriului. Temperaturile maxime s-au încadrat între 12 grade la Joseni și Miercurea Ciuc și 23 de grade la Gurahonț, iar la ora 6.00, erau valori termice cuprinse între -2 grade la Întorsura Buzăului și 13 grade la Dumbrăvița de Codru, Oravița și Constanța-dig. S-a semnalat ceață local în Transilvania și cu totul izolat în celelalte regiuni.

**Observaţie:** în intervalul de diagnoză au fost în vigoare 6 atenționări cod galben pentru fenomene meteorologice periculoase imediate, emise după cum urmează: 4 de SRPV Sibiu și 2 de SRPV Cluj-Napoca.

**La Bucureşti,** vremea s-a menținut frumoasă, dar rece dimineața și noaptea. Cerul a fost senin, iar vântul a suflat slab. Temperatura maximă a fost de 18 grade la Afumați și Băneasa și 19 grade la Filaret, iar la ora 6.00, erau 0 grade la stația meteo Băneasa, 3 grade la Afumați și 4 grade la Filaret.

**3. Prognoza meteorologică în intervalul 17.10.2022, ora 08.00–18.10.2022, ora 8.00**

**În ţară,** vremea va fi predominant frumoasă, iar valorile termice diurne se vor situa peste mediile multianuale. Cerul va fi variabil în vestul țării și pe litoral și mai mult senin în rest. Vântul va sufla slab și moderat. Temperaturile maxime se vor situa între 16 și 23 de grade, cu cele mai ridicate valori în regiunile vestice, iar cele minime vor fi cuprinse în general

între 0 și 10 grade. Dimineața și noaptea, local în Transilvania și izolat în rest, se va semnala ceață.

**La Bucureşti,** vremea va fi frumoasă. Cerul va fi mai mult senin, iar vântul în general slab. Temperatura maximă va fi de 20...21 de grade, iar cea minimă de 2...5 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**G.N.M.-C.J. Olt** informează telefonic că la data de 16.10.2022 a izbucnit un incendiu în zona serelor municipiului Slatina, pe un teren din vecinătatea sediului Serviciului de Dezvoltare Urbană. Au ars mocnit deșeuri vegetale provenite din igienizarea spaţiilor verzi, fiind afectată o suprafaţă de cca 2000 mp. Echipajele I.S.U. Olt au intervenit cu 3 autospeciale, la ora raportării (11:15) incendiul fiind localizat, în curs de stingere.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Măsuri și intervenții Lac Tăul Mare (aflat în administrarea UAT Roșia Montană) și curs de apă pârâu Roșia Montană (afluent de dreapta al râului Abrud), jud. Alba, din data de 16.10.2022:**

-nivel apă baraj -5.55 m față de NNR;

-în pâlnia de eroziune nu se observă deplasări sau infiltrații;

-pompele din subordinea ISU nu funcționează, fiind oprite momentan;

-pe paramentele amonte și aval nu se observă fisuri;

-pe paramentul aval nu se observă exfiltrații.

DIRECȚIA COMUNICARE